„Doamna Olguţa Vasilescu, Primar al Craiovei, vă scrisei pentru că vrusei să va mulţumesc pentru tot ce făcurăţi pentru noi in 2014.

Eu locuiesc chiar lângă gard, pe a treia alee, a doua garsonieră pe stânga.

Nici nu ştiţi ce grea era viaţa de zombie înainte a-i pune dumneavoastră pe băieţi să izoleze termic gardul.

Mă trăgea frigul pe la oase de înţepeneam. Îmi venea să mă sinucid de frig! Dar, cum naiba să faci asta când eşti zombie?

Să mor eu că nu se poate!

Nu mai spun că la alegeri, când ieşeam să votăm pentru domnul Dragnea, ne era şi frică să ne apropiem de gardul ăla ca să nu îngheţăm. Ne cădeau falangele când puneam mâna pe el.

Acum, de când îl izolarăţi termic, e altă viaţă! Iarna trecută fu mult mai bine!

Toţi locuitorii suntem pur şi simplu încântaţi de noile condiţii oferite. Femeile pot sta şi în tricou, iar bărbaţii sunt fanii dumneavoastră. Sunt morţi după Olguţa.

Două mici rugăminţi mai avem, dacă nu e cu supărare:

Puteţi să trageţi şi nişte geamuri termopan dublu stratificat? Fără ele arată aşa…ca un gard de cimitir. În continuare nu e apă caldă la cişmea. Poate puteţi să faceţi ceva şi în privinţa asta.”

Ionescu Zombilică.